SAL: Myeni se heraanstelling bevraagtekenDudu Myeni, voorsitter van die SAL-raad. Foto: ANA LP’s het Malusi Gigaba, minister van finansies, sewe dae gegee om bewyse te verskaf dat Dudu Myeni, voorsitter van die SAL-raad, op wettige wyse in dié pos heraangestel is. Yunus Carrim, voorsitter van die parlement se staande komitee oor finansies, het in ŉ verklaring gesê LP’s is besorg oor die wettigheid van Myeni se heraanstelling nadat haar termyn op 31 Augustus verstryk het. “Die komitee versoek dat die minister al die dokumentêre bewyse voorsien wat verband hou met haar heraanstelling of die verlenging van haar termyn, insluitend die nakoming van die Wet op Maatskappye en spesifiek die kennisgewing aan die kommissie vir maatskappye en intellektuele eiendom, indien sodanige kennisgewing gegee is,” lui die verklaring. “Die komitee versoek die minister om binne sewe dae vanaf ontvangs van hierdie besluit te reageer.” Tydens ŉ komiteevergadering Woensdag het Sfiso Buthelezi, adjunkminister van finansies, aan LP’s gesê Gigaba het Myeni se ampstermyn verleng tot die staatslugredery se jaarlikse algemene vergadering in November. LP’s het egter gesê hy het nie die mag om dit sonder die kabinet se goedkeuring te doen nie. Later toe Gigaba voor die komitee verskyn het, het die minister gesê hy het prokureurs geraadpleeg voordat hy Myeni se termyn verleng het. Nadat Frank Jenkins, parlementêre regsadviseur, verskil het van die siening dat die SAL se akte van oprigting die minister toelaat om ŉ eensydige besluit in die verband te neem, het Gigaba gesê hy sal weer met sy regspan vergader. “Die komitee, ná bespreking van die beskikbare bewyse, is bekommerd oor die wetlikheid van die verlenging van die voorsitter van die SAL-raad se ampstermyn,” het Carrim gesê. “Die komitee is van mening die besluit om die voorsitter se ampstermyn te verleng moet hersien word.” Carrim het bygevoeg hoewel LP’s ook hul kommer uitgespreek het oor Myeni se geskiktheid om voort te gaan om as SAL se raadsvoorsitter te dien, is die komitee se besluit gegrond “op regskwessies”.